**“МӨНГӨН ТУСЛАМЖИЙН ХЭМЖЭЭГ ШИНЭЧЛЭН**

 **ТОГТООХ ТУХАЙ” УЛСЫН ИХ ХУРЛЫН ТОГТООЛЫН**

 **ХЭРЭГЦЭЭ, ШААРДЛАГЫГ УРЬДЧИЛАН ТАНДАН СУДАЛСАН СУДАЛГААНЫ АЖЛЫН ТАЙЛАН**

2024 он

**АГУУЛГА**

1.Асуудлын дүн шинжилгээ, шийдвэрлэх зорилго

2.Зохицуулалтын хувилбарууд, тэдгээрийн харьцуулалт

3.Зохицуулалтын хувилбарын үр нөлөө

4.Харьцуулсан дүгнэлт

5.Зөвлөмж

**Нэг.Асуудлын дүн шинжилгээ, асуудлыг шийдвэрлэх зорилго**

Монгол Улсын Үндсэн хуулийн Арван зургадугаар зүйлийн 5-д Монгол Улсын иргэн нь “хүүхэд төрүүлэх, асрах болон хуульд заасан бусад тохиолдолд эд, мөнгөний тусламж авах эрхтэй”, Арван есдүгээр зүйлийн 1 дэх хэсэгт “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна.” гэж тус тус заасан.

1.1.Улсын Их Хурлын тогтоолын төсөл боловсруулах хууль зүйн үндэслэл, шаардлага

Одоогоос 60 жилийн өмнө буюу 1957 онд “Олон хүүхэд төрүүлж, өсгөн хүмүүжүүлсэн эхчүүдийг одонгоор шагнах, улсын тэтгэврийг нэмэгдүүлэх тухай" хууль гарч Эхийн алдар 1-р зэргийн одон, Эхийн алдар 2-р зэргийн одонг анх бий болгосон байна. Энэ хуулийн дагуу 8 ба түүнээс дээш хүүхэд төрүүлэн өсгөсөн эхэд Эхийн алдар 1-р зэргийн одон, 5-8 хүртэл хүүхэд төрүүлсэн эхэд Эхийн алдар 2-р зэргийн одонг, шагнал /100-200 төгрөг/-ын хамт олгож байхаар тогтоож, жил бүр олон хүүхэдтэй /0-18 насны/өрхөд тэтгэмж олгодог байсан.

2010 онд УИХ-аар батлагдан, 2011 оноос хэрэгжсэн Олон хүүхэд төрүүлж өсгөсөн эхийг урамшуулах тухай хуулиар одон авах болзолд тусгагдсан хүүхдийн тоо, шалгуурыг багасгаж 6 ба түүнээс дээш хүүхэд төрүүлсэн эхэд Эхийн алдар нэгдүгээр зэргийн одон, 4 ба түүнээс дээш хүүхэд төрүүлсэн эхэд Эхийн алдар хоёрдугаар зэргийн одонг олгох болсон.

Нийгмийн халамжийн тухай хуулийн 13.5.9-д “Эхийн алдар” нэгдүгээр зэргийн одон эсхүл “Эхийн алдар” хоёрдугаар зэргийн одонтой эхэд мөнгөн тусламжийг давхардуулахгүйгээр олгохоор заасан.

Монгол Улсын Их Хурлын 2010 оны 54 дүгээр тогтоолоор “Эхийн алдар” нэгдүгээр зэргийн одонтой эхэд жилд нэг удаа олгох мөнгөн тусламжийн хэмжээг 200.0 мянга, “Эхийн алдар” хоёрдугаар зэргийн одонтой эхэд 100.0 мянган төгрөгөөр тогтоож, 2010 оны 10 дугаар сарын 01-ний өдрөөс мөрдөж эхэлсэн.

Дээрх хууль тогтоомжийг хэрэгжүүлэх зорилгоор “Мөнгөн тусламжийн хэмжээг шинэчлэн тогтоох тухай" Улсын Их Хурлын тогтоолын төслийг боловсруулах шаардлагатай байна.

1.2.Улсын Их Хурлын тогтоолын төсөл боловсруулах практик үндэслэл, шаардлага

Ахмад настны нийгмийн хамгааллын тухай хуулиар Эхийн алдар I, II одонтой ахмад настан эхчүүдэд жилд нэг удаа мөнгөн тусламж олгох болсон.

2007 оноос Эх, хүүхдэд, тэтгэмж олгох, хүүхэд, эх, гэр бүлд мөнгөн тусламж үзүүлэх тухай хуулийг шинээр батлан хэрэгжүүлж, Эхийн алдар I, II одонт бүх эхчүүдэд нас харгалзахгүйгээр мөнгөн тусламжийг олгох болж, Улсын Их Хурлын 2007 оны 21 дүгээр тогтоолоор “Эхийн алдар” нэгдүгээр зэргийн одонтой эхэд жилд нэг удаа олгох мөнгөн тусламжийн хэмжээг 100.0 мянга, “Эхийн алдар” хоёрдугаар зэргийн одонтой эхэд 50.0 мянган төгрөгөөр тогтоосон юм.

Мөнгөн тусламжийн хэмжээг Улсын Их Хурлын 2010 оны 54 дүгээр тогтоолоор “Эхийн алдар” нэгдүгээр зэргийн одонтой эхэд жилд нэг удаа олгох мөнгөн тусламжийн хэмжээг 200.0 мянга, “Эхийн алдар” хоёрдугаар зэргийн одонтой эхэд 100.0 мянган төгрөгөөр тус тус шинэчлэн тогтоосон.

Энэ хугацаанаас хойш 10 гаруй жилийн хугацаанд уг мөнгөн тусламжийн хэмжээг нэмэгдүүлээгүй бөгөөд 2010 оны хөдөлмөрийн хөлсний доод хэмжээг өнөөдрийн хүчин төгөлдөр мөрдөж буй хөдөлмөрийн хөлсний доод хэмжээтэй харьцуулахад 6.1 дахин өссөн байна.

Одонтой эхийн мөнгөн тусламжид жилд дунджаар 220 гаруй мянган эх хамрагдаж, 30 орчим тэрбум төгрөг зарцуулж байна. Жилд дунджаар 8.5 мянган эх шинээр хамрагдаж байгаа бөгөөд сүүлийн жилүүдэд 10 гаруй мянга болж нэмэгдэж байна. 2023 оны нийгмийн халамжийн сангийн тайлангаар одонтой эхийн мөнгөн тусламжид 252.7 мянган эххамрагдаж 31.5 тэрбум төгрөг зарцуулж байна.

Иймд одонтой эхчүүдэд олгож буй мөнгөн тусламжийн хэмжээг хөдөлмөрийн хөлсний доод хэмжээ, улсын төсвийн нөхцөл боломжтой уялдуулан нэмэгдүүлэх шаардлагатай байна.

Ерөнхийлөгчийн Тамгын газарт иргэдээс ирүүлсэн өргөдөл, гомдлыг судлан үзэхэд олон хүүхэд төрүүлж өсгөсөн эхчүүдийн нийгмийн халамжийг сайжруулах, “алдарт эх”-ийн одонг авахад дэмжлэг үзүүлэх, Олон хүүхэд төрүүлж өсгөсөн эхийг урамшуулах тухай хуульд нэмэлт, өөрчлөлт оруулж, нийтдээ 4 буюу 6-аас дээш хүүхэд төрүүлж өсгөсөн бөгөөд байгалийн аюулт үзэгдэл, осол, өвчин, гэмт хэргийн улмаас нас барсан хүүхдийг хүүхдийн тоонд оруулан тооцож алдарт эхийн одонг олгох зэрэг саналуудыг ирүүлсэн байна.

**2.Зохицуулалтын хувилбарууд, тэдгээрийн харьцуулалт**

Энэхүү судалгааны 1 дэх хэсэгт тодорхойлсон асуудал, түүнийг үүсгэж буй шалтгаан нөхцлийг арилгах арга замын хувилбарыг зорилгод хүрэх байдал, зардал үр өгөөж, үр нөлөөний байдлаар дараах байдлаар харьцуулан үзэв.

2.1 Асуудлыг зохицуулах хувилбар

2.1.1. "Тэг" хувилбар буюу шинээр зохицуулалт хийхээс татгалзах:

2.1.2. Хэвлэл мэдээлэл болон бусад хэрэгслийг ашиглан олон нийтэд хандсан ухуулга сурталчилгааны ажил өрнүүлэх:

2.1.3. Зах зээлийн эдийн засгийн хэрэгслийг ашиглан төрөөс зохицуулалт хийх:

2.1.4. Төрөөс санхүүгийн интервенц хийх:

2.1.5. Төрийн бус байгууллага, хувийн хэвшлээр тодорхой чиг үүргийг гүйцэтгүүлэх:

2.1.6. Захиргааны шийдвэр гаргах:

2.1.7. Хуулийн төсөл боловсруулах:

Асуудлыг шийдвэрлэхэд хуулийн зохицуулалт үйлчилж байгаа Хуулийн энэхүү зохицуулалтын дагуу Мөнгөн тусламжийн хэмжээг Улсын Их Хурлын 2010 оны 54 дүгээр тогтоолоор “Эхийн алдар” нэгдүгээр зэргийн одонтой эхэд жилд нэг удаа олгох мөнгөн тусламжийн хэмжээг 200.0 мянга, “Эхийн алдар” хоёрдугаар зэргийн одонтой эхэд 100.0 мянган төгрөгөөр тус тус шинэчлэн тогтоосон тул энэ нь зорилгыг хангахад хамгийн үр дүнтэй болно.

Асуудлыг шийдвэрлэх хувилбаруудыг харьцуулж тоймлон үзвэл:

|  |  |  |  |
| --- | --- | --- | --- |
| **Хувилбар** | **Зорилгод хүрэх байдал** | **Зардал, үр өгөөжийн харьцаа** | **Үр дүн** |
| Тэг хувилбар  | зорилгод хүрэх боломжгүй | Зардал гарахгүй боловч асуудлаас үүдэн бий болж байгаа сөрөг үр дагавар үргэлжилнэ. | Үр дүнгүй |
| Хэвлэл мэдээллийн хэрэгслээр ухуулга, сурталчилгаа хийх  | Боломжгүй | Зардал, үр өгөөж тооцох боломжгүй. | Үр дүнгүй |
| Зах зээлийн эдийн засгийн хэрэгслүүдийг ашиглан төрөөс зохицуулалт хийх  | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй. | Үр дүнгүй |
| Төрөөс санхүүгийн интервенци хийх  | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй. | Үр дүнгүй |
| Төрийн бус байгууллага, хувийн хэвшлээр гүйцэтгүүлэх | Асуудал үүссэн гол шалтгаантай холбоогүй тул зорилгод хүрэх боломжгүй. | Зардал, үр өгөөж тооцох боломжгүй. | Үр дүнгүй |
| Захиргааны шийдвэр гаргах  | Асуудал нь хуулийн зохицуулалтаас үүдэлтэй бөгөөд захиргааны шийдвэр гаргах замаар шийдвэрлэгдэхгүй тул зорилгод хүрэх боломжгүй. | Үүсээд байгаа шалтгаан нь хүчин төгөлдөр мөрдөгдөж буй хуулийн зохицуулалтаас үүдэлтэй бөгөөд хуулийн хүчин чадлаас дээгүүр захиргааны шийдвэр гарахгүй тул зардал, үр өгөөж тооцох боломжгүй. | Үр дүнгүй |
| Хууль тогтоомжийн төсөл боловсруулах  | Мөнгөн тусламжийн хэмжээг Улсын Их Хурлын 2010 оны 54 дүгээр тогтоолоор “Эхийн алдар” нэгдүгээр зэргийн одонтой эхэд жилд нэг удаа олгох мөнгөн тусламжийн хэмжээг 200.0 мянга, “Эхийн алдар” хоёрдугаар зэргийн одонтой эхэд 100.0 мянган төгрөгөөр тус тус шинэчлэн тогтоосон.  | Нэмэлт зардал гарахгүй. | **Үр дүнтэй.** |

Хувилбаруудын зорилгод хүрэх байдал болон эерэг ба сөрөг талыг зардал, үр өгөөжөөр харьцуулсны үр дүнд "хуулийн төсөл боловсруулах" нь асуудлыг шийдвэрлэх ганц хувилбар байгаа буюу хууль гаргах хэрэгцээ, шаардлагатай гэж үзэн тул тандан судлах ажиллагааг үргэлжлүүлэн гүйцэтгэнэ.

Мөнгөн тусламжийн хэмжээг Улсын Их Хурлын 2010 оны 54 дүгээр тогтоолоор “Эхийн алдар” нэгдүгээр зэргийн одонтой эхэд жилд нэг удаа олгох мөнгөн тусламжийн хэмжээг 200.0 мянга, “Эхийн алдар” хоёрдугаар зэргийн одонтой эхэд 100.0 мянган төгрөгөөр тус тус шинэчлэн тогтоосон.

Иймд одонтой эхчүүдэд олгож буй мөнгөн тусламжийн хэмжээг хөдөлмөрийн хөлсний доод хэмжээ, улсын төсвийн нөхцөл боломжтой уялдуулан нэмэгдүүлэх шаардлагатай байна.

**Гурав.Зохицуулалтын хувилбарын үр нөлөө**

Тогтоолын төслийг 1. Хүний эрх, эдийн засаг, нийгэм, байгаль орчинд үзүүлэх үр нөлөө; 2. Монгол Улсын Үндсэн хууль, Монгол Улсын олон улсын гэрээ, бусад хууль тогтоомжтой нийцэж байгаа эсэхийг энэ хэсгээр нарийвчлан судаллаа.

##

## 3.1. Хүний эрх, эдийн засаг, нийгэм, байгаль орчинд үзүүлэх үр нөлөө:

 3.1.1 Хүний эрхэд үзүүлэх үр нөлөө: Хуулийн төсөл нь хүний эрхэд аливаа сөрөг нөлөө (хязгаарлах, хориглох) үзүүлэхгүй.

3.1.2. Эдийн засагт үзүүлэх үр нөлөө: Сөрөг нөлөө үзүүлэхгүй.

3.1.3. Нийгэмд үзүүлэх үр нөлөө:Сөрөг нөлөө үзүүлэхгүй.

3.1.4. Байгаль орчинд үзүүлэх үр нөлөө: Хууль батлагдсанаар бүгд байгаль орчинд ямар нэгэн шууд болон шууд бус сөрөг нөлөө үзүүлэхгүй.

## 3.2. Монгол Улсын Үндсэн хууль, Монгол Улсын олон улсын гэрээ, бусад хуультай нийцтэй байдал:

Монгол Улсын Үндсэн хуулийн Арван зургадугаар зүйлийн 5-д Монгол Улсын иргэн нь “хүүхэд төрүүлэх, асрах болон хуульд заасан бусад тохиолдолд эд, мөнгөний тусламж авах эрхтэй”, Арван есдүгээр зүйлийн 1 дэх хэсэгт “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна.” гэж тус тус заасан.

**Дөрөв. Хувилбарын харьцуулсан дүгнэлт**

Тогтоолын төслийг аргачлалд дурдсан шалгуур үзүүлэлтийн дагуу дараах байдлаар дүгнэв:

|  |  |
| --- | --- |
| **Шалгуур үзүүлэлт** | Зохицуулалтын хувилбар: Хууль, тогтоол гаргахЭхийн алдар” нэгдүгээр болон хоёрдугаар зэргийн одонтой эхэд жилд нэг удаа олгох мөнгөн тусламжийн хэмжээг тус бүр 2 дахин дахин нэмэгдүүлж олгохоор “Мөнгөн тусламжийн хэмжээг шинэчлэн тогтоох тухай” Улсын Их Хурлын тогтоолын төслийг боловсруулна. Тогтоолын төсөл нь 4 хэсэгтэй бөгөөд 1 дэх хэсэгт ”Эхийн алдар” нэгдүгээр болон хоёрдугаар зэргийн одонтой эхэд жилд нэг удаа олгох мөнгөн тусламжийн хэмжээг тогтоохоор, 2 дахь хэсэгт тогтоолыг хэрэгжүүлэхтэй холбоотой Засгийн газраас авч хэрэгжүүлэх арга хэмжээг, 3 дахь хэсэгт “Мөнгөн тусламжийн хэмжээг өөрчлөн тогтоох тухай Улсын Их Хурлын 2010 оны 10 дугаар сарын 21-ний өдрийн 54 дүгээр тогтоолыг хүчингүй болгох, 4 дэх хэсэгт тогтоолыг мөрдөх хугацааг тус тус заана.  |
| Зорилгод хүрэх байдал | Одонтой эхчүүдэд олгож буй мөнгөн тусламжийн хэмжээг хөдөлмөрийн хөлсний доод хэмжээ, улсын төсвийн нөхцөл боломжтой уялдуулан нэмэгдүүлэх |
| Хүний эрх, эдийн засаг байгаль орчинд үзүүлэх үр нөлөө | Эерэгээр нөлөөлнө. |
| Зардал үр өгөөжийн харьцаа | Одонтой эхийн мөнгөн тусламжид жилд дунджаар 220 гаруй мянган эх хамрагдаж, 30 орчим тэрбум төгрөг зарцуулж байна. Жилд дунджаар 8.5 мянган эх шинээр хамрагдаж байгаа бөгөөд сүүлийн жилүүдэд 10 гаруй мянга болж нэмэгдэж байна. 2023 оны нийгмийн халамжийн сангийн тайлангаар одонтой эхийн мөнгөн тусламжид 252.7 мянган эххамрагдаж 31.5 тэрбум төгрөг зарцуулж байна. Тогтоолын төсөлд тусгасны дагуу мөнгөн тусламжийн хэмжээг 2 дахин нэмэгдүүлэхэд улсын төсөвт жилд 31.5 тэрбум төгрөг нэмж шаардагдана. Энэ тогтоолын төсөл батлагдсанаар олон хүүхэд төрүүлсэн эхчүүдийг урамшуулах, тэдний нийгмийн асуудлыг төрөөс хүн амаа өсгөх бодлоготой уялдуулан шийдэх, цаашлаад хүн амын тогтвортой өсөлтийг хангах таатай нөхцөлийг бүрдүүлэх юм.  |
| Гарч болох сөрөг үр дагаврыг илрүүлэх | Байхгүй. |
| Хууль тогтоомжтой нийцтэй эсэх | Нийцтэй. |
| Тухайн зохицуулалтаар хууль ёсны ашиг сонирхол нь хөндөгдөх этгээдийг тогтоох | Олон хүүхэд төрүүлж өсгөж буй эх  |

**Тав. Зөвлөмж**

Монгол Улсын Үндсэн хуулийн Арван зургадугаар зүйлийн 5-д Монгол Улсын иргэн нь “хүүхэд төрүүлэх, асрах болон хуульд заасан бусад тохиолдолд эд, мөнгөний тусламж авах эрхтэй”, Арван есдүгээр зүйлийн 1 дэх хэсэгт “Төрөөс хүний эрх, эрх чөлөөг хангахуйц эдийн засаг, нийгэм, хууль зүйн болон бусад баталгааг бүрдүүлэх, хүний эрх, эрх чөлөөг зөрчихтэй тэмцэх, хөндөгдсөн эрхийг сэргээн эдлүүлэх үүргийг иргэнийхээ өмнө хариуцна.” гэж тус тус заасан.

Мөнгөн тусламжийн хэмжээг Улсын Их Хурлын 2010 оны 54 дүгээр тогтоолоор “Эхийн алдар” нэгдүгээр зэргийн одонтой эхэд жилд нэг удаа олгох мөнгөн тусламжийн хэмжээг 200.0 мянга, “Эхийн алдар” хоёрдугаар зэргийн одонтой эхэд 100.0 мянган төгрөгөөр тус тус шинэчлэн тогтоосон.

Энэ хугацаанаас хойш 10 гаруй жилийн хугацаанд уг мөнгөн тусламжийн хэмжээг нэмэгдүүлээгүй бөгөөд 2010 оны хөдөлмөрийн хөлсний доод хэмжээг өнөөдрийн хүчин төгөлдөр мөрдөж буй хөдөлмөрийн хөлсний доод хэмжээтэй харьцуулахад 6.1 дахин өссөн байна.

Иймд олон хүүхэд төрүүлсэн эхчүүдийг урамшуулах, тэдний нийгмийн асуудлыг төрөөс хүн амаа өсгөх бодлоготой уялдуулан шийдэх, цаашлаад хүн амын тогтвортой өсөлтийг хангах таатай нөхцөлийг бүрдүүлэх чиглэлээр одонтой эхчүүдэд олгож буй мөнгөн тусламжийн хэмжээг хөдөлмөрийн хөлсний доод хэмжээ, улсын төсвийн нөхцөл боломжтой уялдуулан нэмэгдүүлэх тогтоолын төсөл боловсруулах хэрэгцээ, шаардлагатай болохыг дүгнэлээ.

---оОо---